
Alcalá de Henares  11.5.2025. – 17.5.2025.
[bookmark: _GoBack]Od 11. do 17. svibnja 2025., u sklopu Erasmus+ projekta za mobilnost knjižničara, zajedno s kolegicom Majom Lovreček posjetila sam centar za obrazovanje odraslih CEPA Don Juan (Centro de Educación de Personas Adultas - https://www.educa2.madrid.org/web/centro.cepa.alcala ) u gradu Alcalá de Henares u Španjolskoj.
CEPA Don Juan je državni centar za obrazovanje odraslih, smješten u povijesnom gradiću pod zaštitom UNESCO-a, 30 km od Madrida. Škola broji oko 870 učenika i 20 nastavnika te nudi raznovrsne obrazovne programe: osnovno obrazovanje, španjolski jezik za strance, kao i programe za inkluziju i osobni razvoj. Učenici dolaze iz samog grada i okolnih mjesta, a njihov je profil izrazito raznolik – od osoba između 16 do čak 80 godina, nepismenih do onih uključenih u trajno obrazovanje, te učenika različitih nacionalnosti – posebice iz sjeverne Afrike, Južne Amerike, istočne Europe i Azije. Među polaznicima ima i osoba s blagim intelektualnim teškoćama ili poteškoćama u učenju.
Program Erasmus+ mobilnosti uključivao je job shadowing u CEPA Don Juan te posjete drugim knjižnicama u kojima smo detaljno upoznate s njihovim radom i knjižničnim praksama. Tijekom boravka imale smo iznimnu podršku mentorice Cristine Sánchez Rodríguez, koja nas je pratila od prvog do posljednjeg dana, kroz sve obilaske i aktivnosti.
Tijekom pet radnih dana posjetile smo šest različitih knjižnica: Sveučilišnu knjižnicu Biblioteca de la Universidad de Alcalá, Gradsku knjižnicu Biblioteca Pública Municipal Eugenio Trías, Nacionalnu knjižnicu Španjolske Biblioteca Nacional de España, Gradsku knjižnicu Cardenal Cisneros, Kraljevsku knjižnicu Real Biblioteca del Monasterio de El Escorial te Knjižnicu CEPA Don Juan.
U svakoj od knjižnica bile smo stručno vođene, a knjižničarka iz CEPA Don Juan pripremila je brojne aktivnosti i radionice u kojima smo interaktivno sudjelovale. Time smo stekle nova znanja koja ćemo sigurno primijeniti u svojem budućem radu.
Posebno bih istaknula radionicu za učenje španjolskog jezika za strance pod nazivom Te regalo mi lengua kao jednu od najzanimljivijih. Ovaj oblik neformalnog učenja izuzetno je tražen i uspješan te predstavlja izvrstan primjer integracije i inkluzije stranaca u španjolsko društvo. Radionica je završila upotrebom digitalnih alata, a cijelo iskustvo odvijalo se u izrazito pozitivnoj i poticajnoj atmosferi. Stečene tehnike i metode svakako planiram koristiti u vlastitim budućim radionicama učenja hrvatskog jezika namijenjene migrantima.
Osim profesionalnih koristi, ovo je putovanje bilo prilika i za osobni rast. Upoznale smo mnoge zanimljive ljude, razmijenile ideje te doznale mnogo o kulturnim, povijesnim, političkim, socijalnim, umjetničkim i gastronomskim aspektima života u Španjolskoj.
Kada smo stigle u Španjolsku, bila sam samo sudionica Erasmus+ programa. Na odlasku, osjećala sam se kao da napuštam drage prijatelje i vrijedne suradnike.
Erasmus+ je iskustvo koje obogaćuje na svim razinama – profesionalno i osobno – i od srca ga preporučujem svima koji žele napredovati, rasti i učiti!

